Radèn Katong sadumuginipun Kutu lajêng tata bêbantahan abên kasêktèn kalihan kyai dêmang. Kyai dêmang mundhut kajêng kadhawahakên ing siti lajêng dados sawêr ingkang badhe nyokot Radèn Katong. Radèn Katong mêndhêt kudhungipun kabucal dados pêksi wulung lajêng anggondhol sawêr wau. Wasana lajêng abên lêsung ing awang-awang, andadosakên ramenipun, ingkang makatên punika ngantos kalampahan pêpêrangan rambah kaping kalih. Kala samantên Radèn Katong tansah kasoran yudanipun. Pramila sarêng kraos sayah Radèn Katong lajêng pamit mundhur saking pêpêrangan. Ing ngriku sangêt ing prihatosipun kalihan tindak mangalèr nêdya nêntrêmakên sarira tuwin panggalihipun.